A BIZOTTSÁG 923/2007/EK RENDELETE
(2007. augusztus 1.)
az 1623/2000/EK rendeletnek a borkészítés melléktermékeinek lepárlására vonatkozó bizonyos határidők tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikkére,
mivel:
(1)
A piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló, 2000. július 25-i 1623/2000/EK bizottsági rendelet (2) 45., 59. és 61. cikke a borkészítés melléktermékeinek lepárlására vonatkozóan bizonyos határidőket állapít meg. Tekintettel arra, hogy egyes tagállamokban kevés lepárlóüzem van, ezen tagállamok esetében a lepárlás időben történő befejezése technikai nehézségekbe ütközik. Következésképpen szükségessé vált e határidők meghosszabbítása.
(2)
Mivel a hatályos jogszabályok szerint a melléktermékek lepárlásra történő beszállításának határideje a folyó borászati év július 15-e, ezt a rendeletet 2007. július 15-től kell alkalmazni.
(3)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet a következőképpen módosul:
1.
A 45. cikk (1) bekezdésének negyedik albekezdése helyébe a következő szöveg lép:
„Az első albekezdéstől eltérően a 2004/2005-ös, a 2005/2006-os és a 2006/2007-es borászati év esetében az első albekezdésben említett időpont a következő borászati év augusztus 31-ére tolódik.”
2.
Az 59. cikk harmadik albekezdése helyébe a következő szöveg lép:
„Az első albekezdéstől eltérően a 2004/2005-ös, a 2005/2006-os és a 2006/2007-es borászati év esetében az említett albekezdésben szereplő időpont a következő borászati év szeptember 15-ére tolódik.”
3.
A 61. cikk (3) bekezdésének második albekezdése helyébe a következő szöveg lép:
„Mindazonáltal a 2004/2005-ös, a 2005/2006-os és a 2006/2007-es borászati év esetében az első albekezdésben említett időpont a következő borászati év szeptember 15-ére tolódik.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. július 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 1-jén.